Jong klomp sien hoe vliegtuig valDie vlieënier is in die ongeluk dood. (Foto: Verskaf) ŉ Groep matrikulante het Dinsdag glo gesien hoe ŉ sterk wind die vlerk van ŉ vliegtuig afbreek kort voordat dit in die Bronkhorstspruit-natuurreservaat neergestort het. Maroela Media het vroeër berig ŉ volwasse man, die vlieënier en enigste insittende van dié klein vliegtuig, is in die ongeluk dood. Hermann Boshoff (57), ŉ inwoner van Villieria in die Pretoriase Moot, het Woensdag aan Maroela Media gesê sy seun, Marcel (19), het saam met ŉ groep vriende by die gesin se vakansiehuis langs die Bronkhorstspruit-dam in Sunset Bay gekuier toe die ongeluk voor hulle afgespeel het. “Die wind het gistermiddag lelik gewaai. My seun en sy vriende was op die boonste vlak van die drieverdiepinghuis en het gesien hoe ŉ sterk wind die vlerk van die vliegtuig omvou en breek. Kort daarna het die vliegtuig neergestort.” Boshoff sê die voorval het sy seun, wat vanjaar aan Hoërskool Dirk Postma in Waverley, Pretoria, matriek geskryf het, erg ontstel. “Hy het my gister omstreeks 16:00 gebel en vertel dat hulle die hele ding gesien het. Hy was skoon verbouereerd. Ek weet egter nie presies hoe laat die voorval plaasgevind het nie.” Maroela Media het ŉ navraag in dié verband aan die burgerlugvaartowerheid (BLO) gerig en wag tans op terugvoer. Dit is dus nie duidelik of ŉ amptelike ondersoek al van stapel gestuur is nie.